  Туспуктэм: ИА «Удмуртия» Наталия Сильвестрова Удмуртиын 2023-тӥ арын йӧскалык политика ӧръя ӵектосъёс 54 миллион манет тыр грантъёс утӥзы. Со сярысь элькун тӧролэн но кивалтэтлэн пресс-службазы ивортӥз. « 2023-тӥ арын гинэ йӧскалык кусыпъёс удысын ӵектосъёсты но ужрадъёсты быдэстон понна коньдэтысь укмыс миллион манет висъямын вал. Грантъёсъя пӧртэм вожвылъяськонъёсын вормем трос кичӧлтонъёслы юрттӥм. Со ӵектосъёсты улонэ пыӵатыны Удмуртие 54 миллион манет вуиз » Александр Бречалов, Удмуртилэн тӧроез Азьмуртлэн грантъёсъя фондэзлэн вожвылъяськонъёсаз вормонлы луыса Удмуртиын удмурт костюмъя лаборатория, медиашколаос, «Даур-ТВ» интернет телевидение ужаны кутскизы, «Высокий берег» фестиваль радъяське. Удмуртиысь Калыкъёслэн эшъяськон юртсылэн командаез «Гордость нации» огъяросси премилэн лауреатэз луиз. Александр Бречалов пусйиз, 2024-тӥ арын элькунын «Пельняньлэн дунневыл нуналэз» фестиваль, «Бадӟым этнографи диктант» но «Бадӟым удмурт диктант» акциос, муниципал кылдытэтъёслэн «Мир в диалоге» форумзы, Россиысь улосвылъёсын, кытын удмуртъёс уло, удмурт лулчеберетлэн нуналъёсыз ортчозы. Та ужрадъёс элькунамы куноосты кыскыны юртто. Озьы ик элькунын улӥсь армянъёслэн «Урарту» огазеяськонзы но азербайджанъёслэн «Достлуг» мерлыко центрзы калыккуспо спорт ӵошатсконъёс радъялозы. Элькунысь украин лулчеберетъя «Громада» огазеяськон Быдӟым Атыкай ожын вормонлы сӥзем калыккуспо концертъёс ортчытоз, отчы нимысьтыз ожгар ужрадэ пыриськисьёслэн семьяосы ӧтемын луозы. Калыкъёслэн эшъяськон юртсылэн но егитъёслэн коммерци луисьтэм огазеяськонъёссылэн этноволонтёръёслэн корпуссы азинтӥське. 2024-тӥ арлы событийной этнодырпус кылдытӥзы.  Тегъёс: йӧскалыкӵектосъёс грантъёс коньдон Удмуртия йӧскалыкполитика  